text: Kræver flere kræfter til politiet
  20 december 2011 kl. 14.46
  Politiet skal sætte mere ind på at opklare internationale tyvebander, mener folketingsmedlem Jacob Bjerregaard (S), der er valgt i Fredericia.
  Han henviser til, at Syd- og Sønderjyllands Politi har afsløret en stor international gruppe organiserede kriminelle med speciale i at stjæle og afsætte dyre traktorer og entreprenørmaskiner. 
  Jacob Bjerregaard mener, at der er behov for at  forstærke indsatsen mod den grænseoverskridende kriminalitet.
  - Det er ikke toldere et par hundrede meter fra grænsen, der optrevler kriminelle netværk som dette. Vi har i årets politiaftale afsat 20 millioner til videoovervågning ved grænsen, og det er nødvendigt og godt, men det er ikke nok. Vi har også brug for mere intelligente indsatser, og derfor kæmper jeg for, at vores opprioritering af baglandspatruljer også kommer Syd- og Sønderjylland til gode, siger Jacob Bjerregaard.
  